CELEX: 32010D0124
Language: el
Date: 2010-02-25 00:00:00
Title: 2010/124/: Απόφαση του Συμβουλίου, της 25ης Φεβρουαρίου 2010 , σχετικά με τους κανόνες λειτουργίας της επιτροπής που προβλέπει το άρθρο 255 της συνθήκης για τη λειτουργία της Ευρωπαϊκής Ένωσης

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 50/18
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 25ης Φεβρουαρίου 2010
   σχετικά με τους κανόνες λειτουργίας της επιτροπής που προβλέπει το άρθρο 255 της συνθήκης για τη λειτουργία της Ευρωπαϊκής Ένωσης
   (2010/124/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,
   Έχοντας υπόψη:
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και κυρίως το άρθρο 255, δεύτερο εδάφιο,
   την πρωτοβουλία του Προέδρου του Δικαστηρίου της 11ης Ιανουαρίου 2010,
   Εκτιμώντας τα εξής:
   
               (1)
            
            
               Οι δικαστές και οι γενικοί εισαγγελείς του Δικαστηρίου και του Γενικού Δικαστηρίου διορίζονται με κοινή συμφωνία από τις κυβερνήσεις των κρατών μελών, κατόπιν διαβούλευσης με την επιτροπή που είναι επιφορτισμένη να γνωμοδοτεί σχετικά με την επάρκεια των υποψηφίων για την άσκηση των καθηκόντων του δικαστή και του γενικού εισαγγελέα. Η εν λόγω επιτροπή αποτελείται από επτά προσωπικότητες που επιλέγονται μεταξύ των πρώην μελών του Δικαστηρίου και του Γενικού Δικαστηρίου, των μελών των εθνικών ανώτατων δικαστηρίων και νομομαθών αναγνωρισμένου κύρους, ένας εκ των οποίων προτείνεται από το Ευρωπαϊκό Κοινοβούλιο.
            
         
               (2)
            
            
               Επομένως, είναι σκόπιμο να ορισθούν οι κανόνες λειτουργίας της εν λόγω επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κανόνες λειτουργίας της επιτροπής που προβλέπει το άρθρο 255 της Συνθήκης για τη λειτουργία της Ευρωπαϊκής Ένωσης περιλαμβάνονται στο παράρτημα της παρούσας απόφασης.
   Άρθρο 2
   Η παρούσα απόφαση τίθεται σε ισχύ την 1η Μαρτίου 2010.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 25 Φεβρουαρίου 2010.
      
         
            Για το Συμβούλιο
         
         
            Ο Πρόεδρος
         
         A. PÉREZ RUBALCABA
      
   
   
      ΠΑΡΑΡΤΗΜΑ
      
         ΚΑΝΟΝΕΣ ΛΕΙΤΟΥΡΓΙΑΣ ΤΗΣ ΕΠΙΤΡΟΠΗΣ ΠΟΥ ΠΡΟΒΛΕΠΕΙ ΤΟ ΑΡΘΡΟ 255 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΙΚΗΣ ΕΝΩΣΗΣ
      
      1.   Αποστολή
      
      Η επιτροπή γνωμοδοτεί σχετικά με την επάρκεια των υποψηφίων για την άσκηση των καθηκόντων του δικαστή και του γενικού εισαγγελέα του Δικαστηρίου και του Γενικού Δικαστηρίου, προτού οι κυβερνήσεις των κρατών μελών προβούν στους σχετικούς διορισμούς σύμφωνα με τα άρθρα 253 και 254 της ΣΛΕΕ.
      2.   Σύνθεση
      
      Η επιτροπή αποτελείται από επτά προσωπικότητες που επιλέγονται μεταξύ των πρώην μελών του Δικαστηρίου και του Γενικού Δικαστηρίου, των μελών των εθνικών ανώτατων δικαστηρίων και νομομαθών αναγνωρισμένου κύρους, ένας εκ των οποίων προτείνεται από το Ευρωπαϊκό Κοινοβούλιο.
      3.   Διάρκεια της θητείας
      
      Τα μέλη της επιτροπής διορίζονται για περίοδο τεσσάρων ετών. Τα μέλη των οποίων τα καθήκοντα λήγουν πριν από τη λήξη της περιόδου αυτής αντικαθίστανται για τη διάρκεια του υπολοίπου της θητείας τους.
      Η θητεία των μελών της επιτροπής μπορεί να ανανεωθεί άπαξ.
      4.   Προεδρία και γραμματεία
      
      Της επιτροπής προεδρεύει ένα από τα μέλη της, το οποίο ορίζεται προς τούτο από το Συμβούλιο.
      Η Γενική Γραμματεία του Συμβουλίου καλύπτει τις ανάγκες γραμματείας της επιτροπής. Της παρέχει την αναγκαία διοικητική υποστήριξη για τις εργασίες της, περιλαμβανομένων των εργασιών στον τομέα της μεταφράσεως εγγράφων.
      5.   Απαρτία και συνεδριάσεις
      
      Η επιτροπή συνεδριάζει νομίμως αν είναι παρόντα πέντε τουλάχιστον μέλη της. Οι συνεδριάσεις της διεξάγονται κεκλεισμένων των θυρών.
      6.   Περιπτώσεις στις οποίες καλείται η επιτροπή να ασκήσει τα καθήκοντά της και στις οποίες αυτή μπορεί να ζητεί συμπληρωματικές πληροφορίες
      
      Μόλις η κυβέρνηση ενός κράτους μέλους προτείνει υποψήφιο, η Γενική Γραμματεία του Συμβουλίου διαβιβάζει την εν λόγω πρόταση στον πρόεδρο της επιτροπής.
      Η επιτροπή μπορεί να ζητήσει από την κυβέρνηση από την οποία προέρχεται η πρόταση να της διαβιβάσει συμπληρωματικές πληροφορίες ή άλλα στοιχεία τα οποία κρίνει απαραίτητα για το έργο της.
      7.   Ακρόαση
      
      Η επιτροπή καλεί τον υποψήφιο σε ακρόαση, η οποία δεν είναι δημόσια, εκτός όταν πρόκειται για πρόταση με αντικείμενο την ανανέωση της θητείας δικαστή ή γενικού εισαγγελέα.
      8.   Αιτιολογία και διαβίβαση της γνωμοδοτήσεως
      
      Η γνωμοδότηση της επιτροπής αιτιολογείται. Η σχετική αιτιολογία εκθέτει τους ουσιώδεις λόγους στους οποίους στηρίζεται η γνωμοδότηση της επιτροπής.
      Η γνωμοδότηση της επιτροπής διαβιβάζεται στους αντιπροσώπους των κυβερνήσεων των κρατών μελών. Εξάλλου, αιτήσει της Προεδρίας, ο πρόεδρος της επιτροπής διαβιβάζει την εν λόγω γνωμοδότηση στους αντιπροσώπους των κυβερνήσεων των κρατών μελών συνερχομένων στο πλαίσιο του Συμβουλίου.
      9.   Οικονομικές διατάξεις
      
      Στα μέλη της επιτροπής που καλούνται να μετακινηθούν από τον τόπο κατοικίας τους για να ασκήσουν τα καθήκοντά τους επιστρέφονται τα σχετικά έξοδα και τους χορηγείται αποζημίωση υπό τους όρους που προβλέπονται στο άρθρο 6 του κανονισμού 422/67/ΕΟΚ, 5/67/Ευρατόμ του Συμβουλίου, της 25ης Ιουλίου 1967, περί καθορισμού του καθεστώτος χρηματικών απολαβών του Προέδρου και των μελών της Επιτροπής, του Προέδρου, των δικαστών, των γενικών εισαγγελέων και του Γραμματέως του Δικαστηρίου, του Προέδρου, των μελών και του Γραμματέως του Πρωτοδικείου και του Προέδρου, των μελών και του Γραμματέως του Δικαστηρίου Δημόσιας Διοίκησης της Ευρωπαϊκής Ένωσης (1).
      Το Συμβούλιο αναλαμβάνει τη σχετική δαπάνη.
      
         (1)  ΕΕ 187, 8.8.1967, σ. 1.